**PREKEN ÅPEN FOLKEKIRKE GUDSTJENESTE 3.MARS 2018**

**TEKST: Lukas 9:37-43**

**Halvor Moxnes**

Kan Jesus gi håp til mennesker i vår verden? Det er dette spørsmålet denne merkelige fortellingen om sykdom, besettelse, tro og vantro reiser. For dette er ikke en enkeltfortelling. Evangeliene er fulle av fortellinger om ulike sykdommer, plager, besettelser, og Jesus som kommer inn og helbreder. Det må være en grunn til at det er så mange av dem. Det avspeiler et samfunn der sykdommer var et alvorlig problem – slik vi kjenner det i mange samfunn også i dag, der fattigdom, dårlig helse, epidemier, stor barnedødelighet, truer med å bryte ned folks liv og fellesskap.

Kan tro og håp til Jesus bety noe i disse situasjonene? Jeg hadde en student fra Ghana som skrev en masteroppgave han kalte «Jesus – the African Healer.» Det er ikke uten grunn at healere har en viktig funksjon i mange afrikanske samfunn, «Sykdom» er et nøkkelord for å beskrive det som ødelegger folks liv og hele samfunnet, som fører til sykdom på samfunnet – fattigdom, korrupsjon, mistenksomhet. Og da blir betegnelsen «healer» om Jesus et navn som beskriver hele hans virksomhet til å helbrede og fornye folks liv. I Latin-Amerika på 1970-tallet var det «frigjører» som ble navnet på Jesus, fordi det dominerende problemet for store deler av folkene i mange land var ufrihet. De ble holdt nede i fattigdom, avmakt og utbytting av en liten men mektig gruppe – som også hadde alliert seg med lederskapet i den katolske kirke. Frigjøringsteologene forkynte en Jesus som tok utgangspunkt i de fattiges situasjon. Evangeliet, «godt budskap» fra Gud var et budskap om de fattiges menneskeverd. Budskapet som løftet dem opp i Guds øyne måtte også få følger for deres liv.

Utstillingen «Hvor skjer Jesus?» som nå vises i Domkirka er et forsøk på å gjøre Jesu handlinger synlige i vår verden. Det er fotografier av mennesker som vil peke på hvordan vi kan se spor av Jesus gjennom menneskers liv. Det er forsøk på en annerledes måte å spørre etter Jesus på. Vi spør ikke «Hvem ER Jesus» - som noe helt spesielt, som kan gjøre under som ingen andre kan. Spørsmålet «hvor SKJER Jesus» er å se på Jesus som et VERB: det betyr handlinger, måter å møte mennesker på, måter å leve på som setter spor, som forandrer folks liv. Derfor har utstillingen ingen bilder som forsøker å gjenskape Jesus. Vi møter fotografier av mennesker og korte fortellinger om deres liv. Det er i dette møtet mellom dem og oss det kan oppstå en gjenkjennelse av Jesus. Det kommer opp i hukommelsen bilder av Jesus, eller vi kan høre ord av Jesus.

I møtet mellom oss og fotografiene av mennesker kan plutselig et Jesus-ord forandre perspektivet vårt. Et av de sterkeste bildene er av en romkvinne sammen med gatepresten (på det tidspunkt) Kari Veiteberg. Kvinnen har et utrolig sterkt blikk, slik at vi blir stående og lure på hva det er hun ser. Jeg vet ikke hvor jeg fikk Jesusordet fra saligprisningene fra; det falt ned så og si fra himmelen: «Salige er de rene av hjertet, for de skal se Gud.» Og dermed forandrer bildet seg. Vi er vant til å se en romkvinne som bilde på tigging, fattigdom, liv på gata – og i beste fall som et objekt for vår medlidenhet, nestekjærlighet og kanskje hjelp. Men Jesus- ord i saligprisningen skaper henne om til et SUBJEKT – hun er en kvinne med verdighet og verdi, hun kan gi oss innsikt i Gud. Hun – og andre fattige, marginaliserte og diskriminerte er ikke bare gjenstand for Jesu og vår omsorg, men de er subjekter som bringer erfaringer om hva det betyr når vi sier at Jesus ble menneske. Jesus ble menneske som delte de avgjørende livsvilkår ved å være menneske - vår avhengighet av hverandre.

Det blir også tydelig i det siste bildet på utstillingen: en ung kvinne som dekker hele ansiktet med håret sitt. Hun er navnløs flyktning, fra Syria, som ikke har fått opphold i Norge og som derfor må leve skjult. Hun har mistet hele sin familie, men blir ikke trodd på sin historie av myndighetene. Hun er HJEMLØS MED JESUS som sa: «Revene Har hi og himmelens fugler har rede, men Menneskesønnen har ikke noe han kan hvile hodet på.»

Flere av bildene er av mennesker som får Jesus «til å skje», på den måten at de bruker all sin energi til å hjelpe andre, til å gjøre en forskjell, til å gi mennesker livsmot, skape nye muligheter, frambringe håp for en bedre framtid. Uansett hvilken trosbekjennelse eller ikke de har, gjennom deres liv kan vi se at Jesu vilje til liv for mennesker skjer. Men så er det også bilder og situasjoner der Jesus deler liv, smerte, død – det er med-lidenhet der han setter sitt liv inn.

Hvis Jesus deler våre liv, betyr det også at han deler vår avhengighet av hverandre – han kan bare skje gjennom oss. Utstillinger «Hvor skjer Jesus» snakker tilbake til fortellingen om faren med den syke sønnen. Den viser håpet som ligger i at vi – og Jesus - deler hverandres liv. Det er håp om at vi kan overvinne stengsler mellom mennesker, om at vi kan gi helse til dem som mangler helse, at vi kan skape et verdig liv for dem som er fratatt verdighet.

Vi feirer nå ett-år for et slikt håp som ble virkelig, der stengsler ble fjernet, der mennesker ble gitt tilbake verdighet: ett år med felles vigselsliturgi for alle. Og derfor er vi glade for at det første paret som ble viet rett etter midnatt 1.februar 2017 i Eidskog kirke, Kjell og Erik, deltar i gudstjenesten i dag, sammen med Bettina som viet dem. Vi gratulerer og er glade sammen med dere! Vi var mange som hadde håpet og arbeidet for at «Jesus skulle skje» - slik at mennesker, menn og kvinner, åpent kunne bekjenne sin kjærlighet til hverandre, kunne åpent love hverandre troskap, kunne bli anerkjent som «rette ektefolk.»

Det er når vi starter fra denne posisjonen: fra dem som var blitt nektet anerkjennelse for sin kjærlighet, at vi ser verdien av kjærligheten FOR ALLE. Det er ikke slik at kjærligheten uttrykt gjennom ekteskapet er en selvfølge og en rettighet for majoriteten som den allernådigst kan dele ut til minoriteter. For ALLE er ekteskapet en gave – og en fri gave, en nåde! - der Jesus skjer, og der kjærligheten skjer.

Samtidig som vi gleder oss over at ekteskapet er blitt mulig for alle, vil jeg også minne om at ekteskap ikke er den eneste måten å leve i kjærlighet på. Vi er mange som finner kjærlighet gjennom vennskap og andre fellesskap. Det avgjørende er at vi lever i den kjærligheten som vi blir møtt med gjennom Jesus.

Derfor vil jeg slutte med en bønn fra kirkebønnen i Domkirken i morgen: «Lær oss å elske hverandre og å sette hverandre fri.»